تامودا هيّا مدينة أترية قديمة بناوها لمور لأمازيغ ف لقرن تالت قبل لميلاد، ؤ كانت عندها علاقات تجارية معا قرطاج. لموقع ديال هاد لمدينة كاين حدا تطوان لّي غالبا بناوها سّكان ديال تامودا ؤ هاجرو ليها ف لّخر ديال لعصر لقديم ؤ لبدية ديال لقرون لوسطانية. مدينة تامودا غادي توصل ل لأوج ديالها ف لقرن لول قبل لميلاد فاش زداهرات تجاريا ؤ ولات مرسا نهري ؤ مركز تجاري مهم ف لبحر دّخلاني، ؤ كان شريك رئيسي ديالها هوّا إيبيريا، ب لخصوص ف لمنتوجات زّراعية. لعولاما ديال لأركيولوجيا بينو بلي هاد لفترة عرفات زديهار عمراني كبير، حيت كشفو علا بني ؤ حيوط ؤ طرقان تبناو ف ديك لفترة. تّرميم دّيجيطالي ديال لبني د تامودا من طاراف عولاما سپنيوليين، كيبيّن تّشابه لكبير ديالو معا لمعمار لمغريبي بشكل عام، ؤ بلي لمعمار لمغريبي لموري ديال لفترة لإسلامية ما هوّا غير ستيمرارية د لمعمار لموري ف لفترة لقديمة. تامودا غادي تولي طرف من إقليم موريطانية طنجية فاش رّومان غادي يحتلو مملكة موريطانية ف 40 ميلادية. ملي سّكان د لمدينة ناضو ف تورة ضد لحتيلال، لجيش رّوماني غادي يدمر لمدينة كاملة. ليكسوس حتا هيّا غادي يتم تّدمير ديالها ف نفس لفترة ؤ لنفس سّباب، ؤ ف لمدون بجوج رّومان غادي يديرو قشالي ديالهم باش يسيطرو علا دوك لمواقع.